**Stanovy družstva**

**ZVLD družstvo**

 **je spoločenstvom neuzavretého počtu osôb – lekárov v odbore všeobecné lekárstvo založeným za účelom podnikania, napĺňania sociálnych, profesijných a ekonomických záujmov svojich členov – všeobecných lekárov pre dospelých.**

**I.**

**Základné ustanovenia**

Stanovy družstva ZVLD družstvo, (ďalej len „družstvo“) sú základným dokumentom družstva, ktoré upravujú:

1. obchodné meno a sídlo družstva,

2. trvanie družstva,

3. predmet podnikania družstva,

4. účel družstva

5. vznik a zánik členstva v družstve,

6. práva a povinnosti členov,

7. zapisované základné imanie,

8. členský vklad,

9. orgány družstva: členskú schôdzu, predsedu družstva, kontrolnú komisiu a prípadne predstavenstvo ak bude členskou schôdzou zriadené,

10. spôsob použitia zisku a úhradu prípadnej straty,

11. tvorbu a použitie nedeliteľného fondu,

12. zánik družstva.

**II.**

**Obchodné meno a sídlo družstva**

Obchodné meno družstva je: ZVLD DRUŽSTVO

Sídlom družstva je Slovenská republika, Ak. Hronca 3, Rožňava, PSČ: 048 01

**III.**

**Trvanie družstva**

Družstvo je založené na dobu neurčitú.

**IV.**

**Predmet podnikania družstva**

Sprostredkovateľská činnosť v oblasti obchodu a služieb a výroby.

Činnosť podnikateľských, organizačných a ekonomických poradcov

Kúpa tovaru na účely jeho predaja konečnému spotrebiteľovi (maloobchod) alebo iným prevádzkovateľom živnosti (veľkoobchod)

Vedenie účtovníctva

Správa registratúrnych záznamov bez trvalej dokumentárnej hodnoty

**V.**

**Účel družstva**

Hlavným, ale nie jediným účelom družstva je zabezpečenie generačnej výmeny všeobecných lekárov pre dospelých:

1. Umožniť potenciálnym záujemcom výkonu profesie všeobecného lekára pre dospelých a vstup do systému poskytovania zdravotnej starostlivosti

2. Umožniť potenciálnym záujemcom o odstúpenie praxe všeobecného lekára pre dospelých odpredať prax všeobecného lekára pre dospelých formou a spôsobom, ktorý zodpovedá legislatívnemu – právnemu poriadku Slovenskej Republiky a je v súlade s právnymi predpismi Slovenskej Republiky (ďalej len odstúpenie a nadobudnutie lekárskej praxe).

Družstvo svojim výkonom činnosti realizuje procesy vedúce k zvyšovaniu záujmu absolventov pregraduálneho štúdia všeobecného lekárstva o vstup do rezidentského programu MZ SR v špecializačnom odbore všeobecné lekárstvo a uľahčeniu vstupu absolventov rezidentského programu po úspešnom ukončení špecializačného štúdia v odbore všeobecné lekárstvo do praxe. Družstvo súčasne realizuje procesy vedúce k uľahčeniu odstúpenia praxe starších poskytovateľov všeobecného lekára pre dospelých.

Uvedené zámery družstvo realizuje nasledovne:

1. Sprostredkúva odstúpenie praxe ambulancie všeobecného lekára pre dospelých potenciálnym záujemcom. Aktívne vedie zoznamy záujemcov o odstúpenie praxe a rovnako aktívne vedie zoznamy záujemcov o začatie praxe všeobecného lekára pre dospelých, kontaktuje obe obchodné strany, sprostredkúva stretnutia, dohaduje podmienky odstúpenia v zmysle sprostredkovateľskej činnosti.

2. Aktívne vstupuje do procesu odstúpenia praxe odkúpením ambulancie všeobecného lekára pre dospelých a jej následným prevádzkovaním ako majiteľ právnických osôb s udelením povolenia na poskytovanie zdravotnej starostlivosti v neštátnom zdravotníckom zariadení - ambulancii v odbore všeobecné lekárstvo. Následne umožňuje vstup záujemcov o výkon práce všeobecného lekára pre dospelých v pracovnoprávnom vzťahu.

3. Pri záujme o zmenu vlastníckych pomerov v zmysle záujmu o odkúpenie praxe ambulancie všeobecného lekára pre dospelých, realizuje odpredaj praxí, a to v prípade ak dovtedy zamestnaný všeobecný lekár pre dospelých prejaví záujem prevádzkovať ambulanciu všeobecného lekára pre dospelých ako vlastník a/alebo konateľ právnickej osoby.

**VI.**

**Vznik členstva v družstve**

1. Členstvo v družstve je dobrovoľné. Členmi družstva môžu byť len fyzické osoby s vymedzením profesného okruhu (všeobecní lekári pre dospelých) po splnení podmienok vyplývajúcich zo zákona a stanov a všetkých všeobecne záväzných právnych predpisov SR.

2. Členstvo v družstve vzniká:

 a) pri založení družstva dňom vzniku družstva,

 b) za trvania družstva prijatím za člena na základe písomnej členskej prihlášky a jej schválení členskou schôdzou

3. Členstvo nevzniká pred zaplatením členského vkladu.

4. Súčasťou členstva nie je pracovný vzťah k družstvu.

5. Pre získanie statusu člena počas trvania družstva je nutná písomná prihláška, ktorá musí obsahovať:

* meno, priezvisko, bydlisko, rodné číslo a profesijné zameranie – všeobecný lekár pre dospelých s doložením overenej kópie diplomu o špecializácii v odbore, alebo potvrdenia o zaradení do špecializačnej prípravy v odbore všeobecné lekárstvo.

6. O prijatí žiadateľa za člena družstva rozhoduje členská schôdza družstva. Odmietnutie prihlášky nemusí byť žiadateľovi zdôvodnené. Členstvo vzniká schválením prihlášky žiadateľa členskou schôdzou družstva a zaplatením základného členského vkladu, v rozmedzí 1.000,- EUR až 15.000,- EUR.

7. Člen družstva nemôže previesť svoj členský podiel na inú osobu a to ani na člena družstva.

9. Družstvo vedie zoznam všetkých svojich členov. Do zoznamu sa zapisuje meno a bydlisko, výška členského vkladu a percentuálny podiel na základnom imaní družstva. Do zoznamu sa bez zbytočného odkladu vyznačia všetky zmeny evidovaných skutočností. Člen družstva má právo nahliadať do zoznamu a žiadať vydanie osvedčenia o svojom členstve a obsahu jeho zápisu v zozname.

**VII.**

**Smrť člena – fyzickej osoby**

V prípade smrti člena – fyzickej osoby zaniká členstvo dňom smrti. Vyrovnací podiel je predmetom dedičstva.

**VIII.**

**Zánik členstva v družstve**

Členstvo v družstve zaniká:

* Písomnou výpoveďou člena družstva osobne predloženou členskej schôdzi
* Smrťou člena družstva
* Zánikom družstva.

**IX.**

**Vyrovnací podiel**

1. Pri zániku členstva v prípadoch uvedených v článkoch VII. a VIII. týchto stanov za trvania družstva má doterajší člen nárok na vyrovnací podiel, ktorý sa vypočíta spôsobom určeným v zákone (§233, ods.2.,3 zák. č. 513/1991 Zb.). V prípade ak vypočítaná výška vyrovnacieho podielu presahuje výšku vkladu člena ktorého členstvo zaniklo, je výška vyrovnacieho podielu rovná jeho vkladu.

2. V prípade smrti člena družstva v zmysle článkov VII. a VIII. týchto stanov, platí pre výpočet výšky vyrovnacieho podielu spôsob určený zákonom č. 513/1991 Zb.

3. Vyrovnací podiel je splatný v zmysle zákona č. 513/1991 Zb.

4. Vyrovnací podiel sa uhrádza v peniazoch, v mene EURO.

**X.**

**Práva a povinnosti členov**

1. Člen družstva má právo:

* podieľať sa na kontrole a riadení činnosti družstva prostredníctvom orgánov družstva,
* voliť a byť volený do orgánov družstva,
* podieľať sa na zisku a ďalších výhodách, ktoré družstvo poskytuje svojim členom,
* predkladať návrhy na zlepšenie činnosti družstva, vznášať pripomienky a dotazy na orgány družstva a byť o ich riešení informovaný,
* vyžiadať si zápisnicu z členskej schôdze a jej prílohy na nahliadnutie,
* byť informovaný o výsledkoch hospodárenia družstva a nahliadať do účtovnej evidencie
* na vyrovnací podiel pri zániku členstva.

2. Člen družstva je povinný:

* dodržiavať stanovy a plniť uznesenia orgánov družstva,
* zaplatiť základný členský vklad, v rozmedzí od 1.000,- EUR až do 15.000,- EUR, ktorý je realizovaný v okrúhlych tisícoch EUR,
* osobne sa zúčastňovať členských schôdzí, alebo na výkon práv člena družstva na členskej schôdzi splnomocniť ktoréhokoľvek zo zakladajúcich členov družstva. Tým nie je dotknuté ustanovenie § 240,ods.2 zákona č. 513/1991 Zb.

**XI.**

**Základné imanie družstva**

1. Základné imanie družstva tvorí súhrn členských vkladov, na splatenie ktorých sa zaviazali členovia družstva.

2. Zapisované základné imanie družstva je 63.000,- EUR, slovom šesťdesiattritisíc EUR a predstavuje hodnotu zapisovanú do obchodného registra.

**XII.**

**Členský vklad**

1. Členský vklad je súhrn peňažných prostriedkov, ktoré člen vloží do družstva a podieľa sa ním na výsledku podnikania družstva.

2. Základný minimálny členský vklad pre fyzické osoby predstavuje 1.000,- EUR, slovom tisíc EUR, ktorý sa môže navýšiť na ktorejkoľvek členskej schôdzi až do maximálnej výšky 15.000,-EUR, slovom pätnásťtisíc EUR, Splatenie vstupného členského vkladu je podmienkou vzniku členstva.

3. Výška členského vkladu každého jednotlivého člena družstva predstavuje jeho podiel na aktuálnom základnom imaní družstva, ako aj podiel na jeho hlasovacích právach, t. j. každý člen družstva má jeden až pätnásťtisíc hlasov podľa výšky vkladu. Tým nie je dotknuté ustanovenie § 240, ods.1, zák. 513/1991 Zb.

**XIII.**

**Orgány družstva**

1. Orgánmi družstva sú:

* členská schôdza
* predseda družstva
* kontrolná komisia

2. Funkčné obdobie volených orgánov družstva je 2 roky. Členovia orgánov družstva môžu byť volení opätovne. Členstvo v orgánoch družstva je nezastupiteľné. Spôsob voľby členov a náhradníkov jednotlivých orgánov určí členská schôdza.

3. Do orgánov družstva môžu byť volení len členovia družstva.

4. Pre účinnejšie plnenie úloh môžu orgány družstva poverovať členov družstva plnením konkrétnych úloh a vytvárať poradné komisie.

5. Člen voleného orgánu je oprávnený zo svojej funkcie odstúpiť, pričom je povinný túto skutočnosť písomne oznámiť na nasledujúcej členskej schôdzi. Odstúpenie z funkcie je účinné dňom konania členskej schôdze.

6. Na miesto odstupujúceho člena nastupuje nový člen dňom zvolenia členskou schôdzou.

7. O rokovaniach orgánov družstva sa vyhotovujú zápisnice, ktoré obsahujú priebeh rokovaní vrátane prijatých uznesení.

**XIV.**

**Členská schôdza**

1. Členská schôdza je najvyšším orgánom družstva, na ktorom členovia uplatňujú svoje právo podieľať sa na riadení družstva.

2. Členskú schôdzu zvoláva predseda družstva alebo kontrolná komisia. Termín, miesto a program rokovania sa členom oznamuje e-mailovou správou a súčasne sms správou najneskôr 7 dní pred dňom konania členskej schôdze.

3. Členská schôdza sa schádza najmenej jedenkrát ročne na mieste určenom zvolávateľom členskej schôdze. Členská schôdza sa musí zvolať, ak o to požiadajú členovia družstva, ktorí disponujú aspoň jednou polovicou všetkých členských hlasov.

4. Do pôsobnosti členskej schôdze patrí:

* meniť stanovy,
* voliť a odvolávať predsedu družstva,
* voliť a odvolávať členov predstavenstva, ak ho členská schôdza kreuje
* voliť a odvolávať členov kontrolnej komisie,
* schvaľovať riadnu a mimoriadnu účtovnú závierku,
* rozhodovať o použití a rozdelení zisku a všetkých ekonomických záležitostiach družstva,
* rozhodovať o zvýšení, resp. znížení základného imania,
* rozhodovať o základných otázkach koncepcie rozvoja družstva,
* vymenovať likvidátorov a prokuristov,
* rozhodovať o použití a dopĺňaní nedeliteľného fondu.

5. Členská schôdza je uznášaniaschopná, ak je prítomná nadpolovičná väčšina všetkých členov družstva a rozhoduje uznesením nadpolovičnej väčšiny prítomných.

6. Pri hlasovaní má každý člen jeden hlas na každých 1.000,- EUR, slovom jedentisíc EUR svojho splateného členského vkladu, t. j. minimálne jeden a maximálne 15 hlasov. Tým nie je dotknuté ustanovenie § 240, ods.1 zákona 513/1991 Zb.

7. Člen družstva sa môže nechať zastúpiť na členskej schôdzi družstva zakladajúcim členom družstva na základe udelenej plnej moci v zmysle zákona č. 40/1964 Zb. Podpis splnomocniteľa nemusí byť úradne overený. Člen družstva sa môže nechať zastúpiť na členskej schôdzi družstva ďalším členom družstva na základe udelenej plnej v zmysle zákona č. 40/1964 Zb. Podpis splnomocniteľa musí byť úradne overený. Tým nie je dotknuté ustanovenie § 240,ods.2 zákona č. 513/1991 Zb.

8. Členskú schôdzu vedie predsedajúci, ktorým je predseda družstva, alebo člen poverený členskou schôdzou družstva. Pred začatím prerokúvania jednotlivých bodov programu si členská schôdza zvolí svojho zapisovateľa.

9. O každej členskej schôdzi sa vyhotovuje zápisnica, ktorá musí obsahovať:

* dátum a miesto konania schôdze,
* prijaté uznesenia,
* výsledky hlasovania,
* neprijaté námietky členov, ktorí požiadali o ich zaprotokolovanie
* prezenčnú listinu

10. Zápisnicu z členskej schôdze podpisuje predsedajúci,  zapisovateľ a prítomní členovia kontrolnej komisie. Prílohu zápisnice tvorí zoznam účastníkov schôdze a podklady, ktoré boli predložené k prerokúvaným bodom.

**XV.**

**Predseda družstva**

1. Predseda družstva je štatutárnym orgánom družstva.

Predseda družstva plní uznesenia členskej schôdze a zodpovedá jej za svoju činnosť.

2. Predsedom družstva môže byť len člen družstva.

3. Funkčné obdobie prvého predsedu družstva je 2 roky. Prvý predseda vykonáva svoju funkciu po uplynutí vyššie uvedenej doby až do zvolenia nového predsedu. Funkčné obdobie ďalších predsedov družstva je 2 roky. Po uplynutí vyššie uvedenej doby až do zvolenia nového predsedu.

4. Predseda družstva je povinný vykonávať svoju funkciu s odbornou starostlivosťou a v súlade so záujmami družstva a všetkých jeho členov, v opačnom prípade zodpovedá za škodu, ktorú týmto družstvu spôsobil.

5. Predsedu družstva môže členská schôdza kedykoľvek odvolať.

6. Predseda družstva nesmie:

* sprostredkúvať pre iné osoby obchody družstva,
* akokoľvek scudzovať a/aj zaťažovať akýkoľvek hnuteľný aj nehnuteľný majetok družstva bez súhlasu členskej schôdze družstva.

7. Za družstvo koná jeho predseda, a to tak, že k napísanému alebo vytlačenému obchodnému menu družstva uvedie svoj podpis uvedený v podpisovom vzore. Spôsob konania štatutárneho orgánu v mene družstva sa zapisuje do obchodného registra.

8. Predseda družstva organizuje a riadi bežnú činnosť družstva.

9. Do pôsobnosti predsedu družstva patrí najmä:

* zabezpečovať obchodné vedenie družstva,
* zvolávať členské schôdze podľa podmienok stanovených zákonom a stanovami,
* plniť uznesenia členskej schôdze,
* uzatvárať zmluvy, ktorými ho poverí členská schôdza,
* rokovať o výsledkoch hospodárenia družstva a predkladať členskej schôdzi na schválenie riadnu a mimoriadnu individuálnu účtovnú závierku ako aj návrh na použitie a rozdelenie zisku, resp. návrh na úhradu prípadnej straty,
* požadovať súhlas členskej schôdze s akýmikoľvek zmluvami, ktorými sa prevádza a/alebo zaťažuje akýkoľvek majetok družstva,
* rokovať o návrhoch a podnetoch kontrolnej komisie.

**XVI.**

**Kontrolná komisia**

1. Kontrolná komisia má troch členov, ktorých volí a odvoláva členská schôdza družstva.

2. Funkčné obdobie členov kontrolnej komisie je 2 roky. Po uplynutí tejto doby vykonáva člen kontrolnej komisie svoju funkciu až do vymenovania nového člena kontrolnej komisie členskou schôdzou družstva.

3. Do pôsobnosti kontrolnej komisie patrí:

* dohliadať na činnosť družstva – za tým účelom je oprávnená vyžadovať si u predsedu akékoľvek informácie o hospodárení družstva,
* prerokúvať sťažnosti členov družstva,
* kontrolovať plnenie uznesení členskej schôdze predsedom družstva,
* kontroluje činnosť predsedu družstva,
* kontrolovať tvorbu a použitie všetkých finančných zdrojov družstva,
* vyjadrovať sa k riadnej a mimoriadnej individuálnej účtovnej závierke, výročnej správe o hospodárení družstva a návrhu na rozdelenie zisku alebo úhrady straty družstva.

**XVII.**

**Použitie a rozdelenie zisku**

1. O použití a rozdelení zisku rozhoduje členská schôdza pri schvaľovaní individuálnej účtovnej závierky a výročnej správy o hospodárení družstva za príslušný kalendárny rok. Členská schôdza rozhoduje v súlade s hospodárskou smernicou družstva, ktorá rámcovo určí pravidlá hospodárenia družstva a schváli ju členská schôdza.

2. Podiel člena družstva na hospodárskom výsledku - zisku určenom na rozdelenie medzi členov sa určí pomerom výšky jeho členského vkladu k výške vkladov všetkých členov. Podrobnosti určí hospodárska smernica družstva.

**XVIII.**

**Úhrada straty**

1. Ak v  účtovnom období družstvo vykáže stratu, členská schôdza pri schvaľovaní individuálnej ročnej účtovnej závierky rozhodne o jej preúčtovaní.

2. Podrobnosti určí hospodárska smernica družstva.

**XIX.**

**Nedeliteľný fond**

1. Družstvo zriaďuje nedeliteľný fond vo výške 10 % zapisovaného základného imania.

2. Za trvania družstva sa nedeliteľný fond nesmie použiť na rozdelenie medzi členov.

3. Podrobnosti tvorby a použitia prostriedkov nedeliteľného fondu určí zákon č.513/1991 Zb.

**XX.**

**Zrušenie a zánik družstva**

1. Družstvo sa zrušuje:

* uznesením členskej schôdze,
* zrušením konkurzu rozvrhového uznesenia alebo zrušením konkurzu z dôvodu, že majetok úpadcu nepostačuje na úhradu výdavkov a odmeny správcu konkurznej podstaty, alebo zamietnutím návrhu na vyhlásenie konkurzu pre nedostatok majetku,
* rozhodnutím súdu,

2. Uznesenie členskej schôdze o zrušení družstva sa osvedčuje notárskou zápisnicou.

3. Ak členská schôdza rozhodne o zrušení družstva a imanie družstva neprechádza na právneho nástupcu, vstupuje zrušené družstvo do likvidácie. Úkony smerujúce k likvidácii družstva robí v mene družstva likvidátor, ktorého vymenuje členská schôdza.

4. Likvidátor je predovšetkým povinný oznámiť a zverejniť vstup družstva do likvidácie veriteľom, zostaviť likvidačnú súvahu a súpis imania, speňažiť celý majetok družstva, uspokojiť veriteľov družstva, zostaviť likvidačné dokumenty, t.j. likvidačnú závierku, konečnú správu a návrh na rozdelenie likvidačného zostatku, rozdeliť a vyplatiť likvidačný zostatok, prípadne ho uložiť do úschovy, podať návrh na výmaz družstva z obchodného registra.

5. Vstup družstva do likvidácie, ukončenie likvidácie, ako aj osoba vykonávajúca funkciu likvidátora s uvedením spôsobu konania v mene družstva sa zapisujú do obchodného registra.

6. Ku dňu skončenia likvidácie zostaví likvidátor účtovnú závierku a predloží ju spolu s konečnou správou o priebehu likvidácie a návrhom na rozdelenie likvidačného zostatku na schválenie členskej schôdzi.

7. Likvidačný zostatok sa rozdelí medzi členov nasledovne:

* likvidačný zostatok sa rozdelí medzi členov podľa rozsahu, v akom sa podieľajú na základnom imaní družstva.

**XXI.**

**Záverečné ustanovenie**

Predstavenstvo.

V prípade, ak sa počet členov družstva zvýši na 20 a viac členov, vyžaduje sa úprava a doplnenie týchto stanov v rozsahu kreácie, kompetencií a zodpovednosti predstavenstva ako štatutárneho orgánu družstva.

Zákaz konkurencie.

Členovia družstva sa nesmú vlastníckym podielom podieľať na prevádzkovaní a správe ambulancií v odbore všeobecné lekárstvo, v ktorých je družstvo podielovým vlastníkom. Ustanovenie §249 zákona č. 513/1991 Zb. pre tieto stanovy neplatí.

Stanovy boli schválené ustanovujúcou členskou schôdzou

konajúcou sa dňa ................ 21.06.2019 ..........................

Predseda družstva: ...................................................................................................................................

Členovia družstva: ....................................................................................................................................

 ....................................................................................................................................

 .....................................................................................................................................

 .....................................................................................................................................

 .....................................................................................................................................

 .....................................................................................................................................

 .....................................................................................................................................

 .....................................................................................................................................

 .....................................................................................................................................